stanford-oval/wikipedia huggingface dataset:
אוניית הפילוסופים
כרונולוגיה של הגירוש

מרץ-אוקטובר 1922 - במוסקבה נערכות ועידות של מספר איגודים מקצועיים (אגרונומים, רופאים, גאולוגים וכו') שבהן נשמעת ביקורת על מדיניות הממשל הסובייטי.
מאי 1922 - ולדימיר לנין הציע להחליף הוצאות להורג של מתנגדי המשטר בגירושם אל מחוץ לגבולות המדינה. לב טרוצקי ציין ש"מגורשים הוצאו מחוץ לגבולות המדינה כי לא היו סיבות להוציא אותם להורג אך לא היה ניתן להמשיך ולסבול אותם".
יוני - גירוש ראשי הוועדה הציבורית למאבק ברעב שפוזרה על ידי הממשל באוגוסט 1921.
27-28 ביוני - מעצרים של משתתפי ועדת הרופאים.
16 ביולי - ולדימיר לנין הציע לעצור ולגרש כמה מאות אנשי רוח ללא מתן סיבות למגורשים.
10 באוגוסט - אישור צו מנהלי על אפשרות גירוש מחוץ לגבולות המדינה או לאזורים מרוחקים של מתנגדי המשטר. תקופת גירוש מוגבלת ל-3 שנים.
קיץ 1922 - הג.פ.או מכין רשימות מגורשים (67 אנשים ממוסקבה, 51 אנשים מפטרוגרד ו-77 מאוקראינה).
16-17 באוגוסט - מעצר אנשים הכלולים ברשימות.
31 באוגוסט - בעיתון "פראבדה" פורסם מאמר על הגירוש הצפוי של מתנגדי המשטר.
31 באוגוסט - בישיבת ועדה בראשות פליקס דזרז'ינסקי הוחלט לבטל את הגירוש בהקשר ל-9 אנשים הכלולים ברשימה הפטרוגרדית ו-19 אנשים ברשימה המוסקבאית.
1 בספטמבר - מעצר מיועדים לגירוש בקרב הסטודנטים.
19 בספטמבר - באונייה היוצאת מאודסה וקונסטנטינופול נמצאים מגורשים מהרשימה האוקראינית. בהמשך הם הגיעו לפראג.
23 בספטמבר - ברכבות מוסקבה-ריגה ומוסקבה-ברלין גורשו אנשי רוח מהרשימה המוסקבאית.
23 בספטמבר - מפטרוגרד יצאה אונייה לכיוון שצ'צ'ין (אז בשטח גרמניה) ועל סיפונה מגורשים ממוסקבה, מקאזאן ומפטרוגרד.
16 בנובמבר - מפטרוגרד יצאה אונייה לכיוון שצ'צ'ין ועל סיפונה מגורשים ממוסקבה, מקאזאן ומפטרוגרד.
איי הסערה

| --- | --- |

כריכת החוברת "איי הסערה, הרשומון"
 כללי
 תאריך הוצאה:  2003 עד היום
 סוגה:  פנטזיה
 הוצאה לאור:  2003-היום הפונדק הוצאה לאור
איי הסערה הוא עולם מערכה עברי מקורי, מאת דניאל רוזנברג בהוצאת הפונדק הוצאה לאור המיועד לשימוש עם המשחק מבוכים ודרקונים. מדובר בעולם דמיוני, המשמש כרקע למשחק תפקידים. ספר העולם יצא לאור ב- 2004.

ניתן לסווג את עולם המערכה כעולם פנטזיה קסום המזכיר עולמות אחרים המשמשים למבוכים ודרקונים, אך נחשב ריאליסטי יותר בהשוואה לרומח הדרקון. סיפור הרקע של העולם הוא שהוא עבר אירוע בשם הקריעה שהגיע בתום מלחמת התוהו - זוג אירועים שהפרו את הסדר בעולם, והפכו אותו למסוכן במיוחד - מה שהופך אותו למשחק מעניין. עקרונות הבסיס של העולם הם:
עת של גיבורים.
מפלצות אורבות בצללים.
עולם מלא בפלאים.
מזימות אפלות ותככים.
ספרים שיצאו לאור

לאיי הסערה יצאו עד היום חמישה ספרי משחק שהם:
איי הסערה, הרשומון - סקירה גאוגרפית של עולם המערכה, הכוללת מידע אודות המדינות, הערים והאלים.
הספר יצא לאור במקור בשנת 2004, ועבר הדפסה שנייה שהרחיבה את התוכן בשנת 2012.
מגילות העוצמה - הרפתקה מוכנה שמרחיבה גם על פריהולד - אחת מהערים בעולם המערכה. מהדורה חדשה של ההרפתקה יצאה לאור באפריל 2015, תואמת למשחק התפקידים פאת'פיינדר. ההרפתקה מיועדת לדרגות 2–3.
מתוך האפלה - אוגדן מפלצות מקורי בעברית, שמכיל קרוב ל-120 מפלצות חדשות. הספר גם כולל פרק בונוס ובו שבעה ארגונים מרושעים.
אלופי האור - הרפתקה שנייה לאיי הסערה, שמיועדת לשימוש עם פאת'פיינדר, ובה הגיבורים מצילים את העיר פריהולד מאיום שטני. ההרפתקה מיועדת לדרגות 4–5, וניתן לשחק בה כהמשך למגילות העוצמה.
גיבורי הסערה - ספר הרחבה לשחקנים, המכיל מקצועות חדשים, גזעים, חפצי קסם ועוד, לשימוש עם השיטה פאת'פיינדר.
כל הספרים עומדים בפני עצמם וניתנים לשימוש גם בעולמות מערכה אחרים.
צוות הסערה

צוות הסערה הוא פרויקט משחק תפקידים בכנסים, שמתפקד החל משנת 2009. מדובר בפרויקט שדומה למיזם ה RPGA או Pathfinder Society בחו"ל, שבו שחקנים בונים דמויות ומשחקים עמם מכנס לכנס, או בחנויות השונות ברחבי הארץ. צוות הסערה מורכב ממנחים ומכותבים מתנדבים, שמריצים הרפתקאות מתוך מאגר מוגדר - כאשר השחקנים יכולים לעלות בדרגות בין ההרפתקאות. 

צוות הסערה מתבסס על מבוכים ודרקונים מהדורה חמישית, כאשר יש שלושה אירועים מרכזיים בשנה בהם הוא מתקיים - כנס ביגור בפסח, כנס דרקוניקון בקיץ, וכנס אייקון בסוכות. אלו הם שלושת אירועי משחקי התפקידים המובילים בישראל.
הערות שוליים

↑  אודות איי הסערה, הפונדק הוצאה לאור
אופניים (מגזין)

מגזין אופניים הוא ירחון ישראלי שייסדו אבי גנאור ואריה מיטלמן בשנת 1995. הירחון יוצא לאור בפורמט צבעוני ובהיקף של כ-100 עמודים, ומסקר את ענף האופניים בישראל על כל סוגיו, מסקר תחרויות, מביא הצעות לטיולים ומבדקי ציוד. כמו כן מנהל הירחון, בשיתוף עם פורטל תפוז, את אתר האינטרנט "ערוץ האפניים" ואת הפורומים לאופניים באתר האינטרנט של תפוז.
בדצמבר 2012 נמכר המותג מגזין אופניים לקבוצת מוטו מדיה שמיזגה את המגזין עם מגזין MBA ישראל (מאונטין בייק אקשן) שנקרא מאז MBA בשיתוף אופניים. את המגזין ממשיך לערוך אבי גנאור. המגזין המשותף עוסק בכל תחומי רכיבת האופנים בישראל ובין היתר מכסה את תחום אופני ההרים, אופני הכביש, אופניים עירוניים וחשמליים ומסקר אירועים ותחרויות.
בדצמבר 2012 נמכר המותג מגזין אופניים לקבוצת מוטו מדיה שמיזגה את המגזין עם מגזין MBA ישראל (מאונטין בייק אקשן) שנקרא מאז MBA בשיתוף אופניים. את המגזין ממשיך לערוך אבי גנאור. המגזין המשותף עוסק בכל תחומי רכיבת האופנים בישראל ובין היתר מכסה את תחום אופני ההרים, אופני הכביש, אופניים עירוניים וחשמליים ומסקר אירועים ותחרויות.
Where the Wild Roses Grow

Where the Wild Roses Grow הוא בלדת רצח מאת להקת הרוק האוסטרלית ניק קייב והזרעים הרעים וזמרת הפופ קיילי מינוג. זהו הסינגל החמישי מתוך אלבום האולפן התשיעי של הלהקה, Murder Ballads ‏(1996), שיצא לאור בהוצאת חברת התקליטים מיוט רקורדס (אנ'). הוא נכתב על ידי סולן הלהקה ניק קייב והופק על ידי ויקטור ואן וגט (אנ') וטוני כהן (אנ').
השיר זכה לביקורות חיוביות מטעם מבקרי המוזיקה ברחבי העולם והפך לסינגל המצליח ביותר של הלהקה ברחבי העולם, כאשר הגיע למקום השלישי בנורווגיה, לחמישייה הפותחת באוסטרליה, ולעשרים העליונים בממלכה המאוחדת, אירלנד, גרמניה וניו זילנד. עם זאת, הוא לא קודם בארצות הברית ועל כן, לא הצליח להיכנס למצעדי הבילבורד. השיר קיבל את תואר הזהב בגרמניה בשנת 1996 עבור 250,000 עותקים שנמכרו ממנו, על אף שמעולם לא הגיע לעשירייה הפותחת במצעד של המדינה. הוא דורג במצעד השירים מתחת להוט 100 הגרמני בשנת 2008 בשל מכירות דיגיטליות שאירעו כתוצאה מהשמעתו באופרת סבון. "Where the Wild Roses Grow" קיבל את תואר הזהב באוסטרליה.
קייב קיבלה השראה לכתוב את "Where the Wild Roses Grow" לאחר האזנה לשיר המסורתי, "Down in the Willow Garden" (אנ'), סיפור על גבר המחזר אחרי אישה והורג אותה בזמן שהם יוצאים יחד. קייב שזר את הסיפור הזה בבי-סייד של המקסי סינגל שהופץ עבור "Where the Wild Roses Grow", בשירים "The Ballad of Robert Moore & Betty Coltrane" / "The Willow Garden". אף על פי שהשיר אינו נכלל בשום אלבום של מינוג, ניתן למצוא אותו באלבומי האוסף שלה, Hits+, Greatest Hits: 87–99,‏ Ultimate Kylie,‏ The Abbey Road Sessions ו-Step Back in Time: The Definitive Collection. מינוג ביצעה אותו בסיבובי ההופעות "Showgirl" ו-"Homecoming".
"Where the Wild Roses Grow" דורג במקום השמיני ברשימת "Triple J's Hottest 100" שפורסמה בשנת 1995. בשנת 2012, דירגו ב-NME את השיר במקום ה-35 ברשימת "100 השירים הטובים ביותר של שנות ה-90 של המאה ה-20", בעוד שב-2014, דירגו אותו ב-NME במקום ה-378 ברשימת "500 השירים הגדולים בכל הזמנים".
רקע וכתיבה

קייב תיאר את כתיבת השיר:
"Where The Wild Roses Grow" נכתב על ידי כשקיילי התהלכה במחשבות שלי. רציתי לכתוב עבורה שיר במשך שנים רבות. הייתה לי אובססיה שקטה אליה במשך כשש שנים. כתבתי לה כמה שירים, שאת אף אחד מהם לא רציתי לתת לה, כיוון שחשתי שהם לא מתאימים מספיק. רק כשכתבתי את השיר הזה, שהוא דיאלוג בין רוצח לקורבן שלו, חשבתי שסוף סוף כתבתי את השיר הנכון עבורה. שלחתי לה אותו והיא ענתה למחרת.
תקליטור של הסינגל שבו בליקסה ברגלד (אנ') שר את שורותיה של מינוג, נשלח לבית הוריה (כיוון שהיא שהתה שם באותה העת) לפני הקלטת השיר.
ניק קייב והזרעים הרעים וקיילי מינוג ביצעו לראשונה את השיר בפומבי ב-4 באוגוסט 1995 בקורק, הרפובליקה של אירלנד.
הרכב וביקורת

על פי SheetMusicNow.com‏, "Where The Wild Roses Grow" כתוב בחתימת הזמן המורכבת של 6/8 ונקבע בחתימת הסולם של סול מינור, בקצב של 56 פעימות בדקה. ג'יימס מאסטרטון מ-Dotmusic תיאר את "Where the Wild Roses Grow" כ"בלדה מדהימה ונימוחה שנשמעת משנות ה-40". במגזין הפאן-אירופי Music & Media הוחלט שהשיר "נכתב במיוחד עבור מינוג", תוך שצוין שם כי השילוב ביניהם "ראוי לשבח". בהמשך, הוסיפו שמדובר ב"שיר מהורהר ורודף שמוצא את קייב במצב רוח קודר, מסוג לאונרד כהן, נגד הדיקציה של מינוג. המתח מצטבר בהדרגה כשכל אחד מספר את הגרסה שלו לסיפור רצח". מבקר מ-Music Week, העניק לו ארבעה כוכבי זהב מתוך חמישה בסך הכול.
וידאו קליפ

הווידאו קליפ של "Where The Wild Roses Grow", שנוהל על ידי אמה דייוויס מחברת התקליטים, מיוט רקורדס, בוים על ידי הבמאי רוקי שנק (אנ') והופק על ידי ניק ורדן מסרטי אטלס, מציג את קיילי מינוג בדמות בשם אליסה דיי, שככל הנראה נרצחה על ידי דמותו של ניק קייב. בקליפ ניתן לראותה כשהיא מאופרת בגוונים חיוורים כרוח רפאים. ישנן סצנות בהן היא נראית בתוך נהר בפוזה המזכירה את ציורו של ג'ון אוורט מיליי, "אופליה" (1851–1852). הקליפ מסתיים בכך שדמותו של קייב שמה ורד בפיה של מינוג וסוגרת את עפעפיה.
וידאו קליפ > משמעות

הציור "אופליה" שצויר בידי ג'ון אוורט מיליי הושלם ב-1851 וב-1852 והוצג במוזיאון טייט בריטניה בלונדון. בציור מוצגת אופליה, דמות ממחזהו של ויליאם שייקספיר, "המלט". בתו של פולוניוס, היועץ למלך קלאודיוס. לאחר שהמלט רוצח את פולוניוס בטעות, מאחר שחשב שהוא קלאודיוס. היא משתגעת ולבסוף מתה בטביעה בתוך הנחל, לאחר שטיפסה אל צמרת עץ ערבה כדי לקטוף פרחים. בציורו של אוורט מיליי ניתן לראותה, כשהיא צפה ללא רוח חיים בנהר. בקליפ, שנוצר בהשראת הציור, ניתן לראות את מינוג מחקה את אשר מוצג בציור.
הצלחה מסחרית

"Where The Wild Roses Grow" זכה להצלחה מסחרית רבה ברחבי העולם; הוא הפך לשיר המצליח ביותר של ניק קייב והזרעים הרעים ולאחד משיריה המצליחים ביותר של מינוג בשנות ה-90 של המאה ה-20. באוסטרליה, דורג בשיאו במקום השני אך לא הצליח להעפיל למקום הראשון. במרוצת השנים, העניק לו איגוד תעשיית ההקלטות האוסטרלי (ARIA) את תואר הזהב, על מכירות של למעלה מ-35,000 עותקים במדינה. באוסטריה, דורג בשיאו במקום הרביעי, בעוד שבנורווגיה דורג בשיאו במקום השלישי. בבלגיה זכה השיר להצלחה גם כן; הוא דורג במקום השלישי במצעד שבפלנדריה, בעוד שבמצעד שבוולוניה דורג במקום השמיני. בדנמרק ובסקוטלנד דורג בשיאו במקום התשיעי. בהולנד זכה להצלחה כאשר דורג במקום התשיעי הן במצעד הטופ 40 והן במצעד הטופ 100.
באירופה הוט 100 דורג השיר בשיאו במקום השמיני והפך לאחד מהמצליחים ביותר של ניק קייב והזרעים הרעים. בפינלנד, דורג בשיאו במקום החמישי. בגרמניה לא הצליח השיר להיכנס לעשירייה הפותחת, אך קיבל מטעם איגוד תעשיית ההקלטות הגרמני (BVMI) את תואר הזהב, על מכירות של למעלה מ-250,000 עותקים במדינה (אחד מהשירים הנמכרים ביותר בגרמניה בשנת 1995). הצלחתו של השיר התבטאה גם במצעדים השנתיים, כאשר דורג במקום ה-13 במצעד השנתי במצעד השוודי, שפורסם בסוף שנת 1995. בין היתר, דורג במצעדים השנתיים של אוסטרליה, פלנדריה, ולוניה, אירופה, הולנד, גרמניה ואיסלנד.
הצלחה מסחרית > בישראל

"Where The Wild Roses Grow" זכה להצלחה רבה בישראל כאשר יצא. הוא נוגן בתחנות הרדיו לעיתים קרובות, ודורג במקום ה-17 במצעד הלועזי השנתי של רשת ג' שפורסם בסוף שנת 1995. במצעד העשור המקורי דורג במקום ה-76 והפך לאחד מהשירים המושמעים ביותר בישראל בין השנים 1990–1999; הוא היה לשירם היחיד של ניק קייב והזרעים הרעים וקיילי מינוג שדורג באותו מצעד העשור.
סי היימן ודני ליטני ביצעו את השיר בגרסה עברית, בתרגומו של דורי פרנס.
הופעה

קייב ומינוג ביצעו את השיר ביחד בשידור חי בלונדון ב-3 ביוני 2018, כאשר זו הופיעה בהפתעה במהלך מופע שאירע במסגרת פסטיבל אול פוינטס איסט.
מינוג ביצעה את השיר בסיבובי ההופעות הבאים:
"Showgirl: The Greatest Hits Tour" (מחרוזת עם "Red Blooded Woman")
"Showgirl: The Homecoming Tour" (מחרוזת עם "Red Blooded Woman")
"For You, for Me" (מחרוזת עם "Red Blooded Woman")
"Golden Tour" (במהלך סיבוב ההופעות, הציגה מינוג בפני הקהל ורד יחיד, ככתוב בשיר)
ב-19 ביוני 2014, התקיים דואט של מינוג עם קולדפליי, שבו הם שרו את השיר בסידני, אוסטרליה. קייב ומינוג ביצעו את השיר בפסטיבל גלסטונברי 2019.
גרסאות אחרות

רצועה שלא הופצה באופן רשמי והוקלטה על ידי הגיטריסט בליקסה ברגלד, נכללה באלבום האוסף, B-Sides & Rarities.
פרסים ומועמדויות

| שנה | ארגון | פרס | תוצאה | מקור |
| --- | --- | --- | --- | --- |
| 1996 | פרסי המוזיקה של ARIA | סינגל השנה | זכייה |  |
| 1996 | פרסי המוזיקה של ARIA | שיר השנה | זכייה |  |
| 1996 | פרסי המוזיקה של ARIA | הוצאת הפופ הטובה ביותר | זכייה |  |
מיקומי שיא

|   ‏‏‏  מצעדים ודירוגים (1995–1996)> מדינה |   ‏‏‏  מצעדים ודירוגים (1995–1996)> מצעד |   ‏‏‏  מצעדים ודירוגים (1995–1996)> מיקום שיא |   ‏‏‏  מצעדים ודירוגים (1995–1996)>  |
| --- | --- | --- | --- |
|  אוסטריה | Ö3 אוסטריה טופ 40‏ | 4 |  |
|  אוסטרליה | מצעד הסינגלים האוסטרלי | 2 |  |
|  איסלנד | הפלייליסט | 3 |  |
|  אירופה | אירופה הוט 100 | 8 |  |
|  איטליה | מצעד הסינגלים האיטלקי | 20 |  |
|  אירלנד | מצעד הסינגלים האירי | 6 |  |
|  גרמניה | GfK – טופ 100 | 12 |  |
|  דנמרק | היטליסטן | 9 |  |
|  הולנד | מצעד 40 הסינגלים ההולנדיים | 9 |  |
|  הולנד | מצעד 100 הסינגלים ההולנדיים | 9 |  |
|  הממלכה המאוחדת | מצעד הסינגלים הבריטי | 11 |  |
|  ולוניה | אולטראטופ 40 | 8 |  |
|  ישראל | רדיו ירושלים | 5 |  |
|  ישראל | המצעד הלועזי השבועי של רשת ג' | 2 |  |
|  נורווגיה | VG-lista | 3 |  |
|  ניו זילנד | המצעד הניו זילנדי הרשמי | 11 |  |
|  סקוטלנד | מצעד הסינגלים הסקוטי | 9 |  |
|  פינלנד | המצעדים הפיניים הרשמיים | 5 |  |
|  פלנדריה | אולטראטופ 50 | 3 |  |
|  צרפת | SNEP | 37 |  |
|  שוודיה | סוורייטופליסטן | 3 |  |
|  שווייץ | המצעד השווייצרי | 11 |  |
|   ‏‏‏  מצעדי סוף שנה (1995)> מדינה |   ‏‏‏  מצעדי סוף שנה (1995)> מצעד |   ‏‏‏  מצעדי סוף שנה (1995)> מיקום שיא |   ‏‏‏  מצעדי סוף שנה (1995)>  |
| --- | --- | --- | --- |
|  אוסטרליה | מצעד הסינגלים האוסטרלי | 41 |  |
|  אירופה | אירופה הוט 100 | 59 |  |
|  הולנד | מצעד 40 הסינגלים ההולנדיים | 94 |  |
|  הולנד | מצעד 100 הסינגלים ההולנדיים | 76 |  |
|  ולוניה | אולטראטופ 40 | 61 |  |
|  ישראל | מדיה פורסט ישראל | – |  |
|  ישראל | המצעד הלועזי השנתי של רשת ג' | 17 |  |
|  פלנדריה | אולטראטופ 50 | 27 |  |
|  שוודיה | סוורייטופליסטן | 13 |  |
|   ‏‏‏  מצעדי סוף שנה (1996)> מדינה |   ‏‏‏  מצעדי סוף שנה (1996)> מצעד |   ‏‏‏  מצעדי סוף שנה (1996)> מיקום שיא |   ‏‏‏  מצעדי סוף שנה (1996)>  |
| --- | --- | --- | --- |
|  אוסטריה | Ö3 אוסטריה טופ 40‏ | 24 |  |
|  איסלנד | הפלייליסט | 61 |  |
|  אירופה | אירופה הוט 100 | 64 |  |
|  גרמניה | GfK – טופ 100 | 65 |  |
|   ‏‏‏  מצעדי עשור (1990–1999)> מדינה |   ‏‏‏  מצעדי עשור (1990–1999)> מצעד |   ‏‏‏  מצעדי עשור (1990–1999)> מיקום שיא |   ‏‏‏  מצעדי עשור (1990–1999)>  |
| --- | --- | --- | --- |
|  ישראל | מדיה פורסט ישראל | – |  |
|  ישראל | מצעד העשור המקורי של גלגלצ | 76 |  |
נתוני מכירות

| מקום | תארים | מכירות |
| --- | --- | --- |
| אוסטרליה (ARIA) | זהב | 35,000 |
| גרמניה (BVMI) | זהב | 250,000 |
אבולוציוניזם

אבולוציוניזם הוא מונח המשמש (לעיתים קרובות ככינוי גנאי) לציון תמיכה בתאוריה המדעית של האבולוציה. משמעותו השתנתה ככל שחקר האבולוציה התקדם. במאה ה-19 שימש המונח לתיאור ההשערה המוטעית לפיה אורגניזמים שיפרו את עצמם בכוונה באמצעות שינוי תורשתי מתקדם (אורתוגנזה). האמונה בטלאולוגיה הובילה לתאוריות שגויות בתחומי אבולוציה חברתית ותרבותית. בשנות ה-70 של המאה ה-20 נעשה שימוש במונח נאו-אבולוציוניזם כדי לתאר את הרעיון ש"בני אדם שואפים לשמר את סגנון החיים הקיים אלא אם נכפה עליהם שינוי על ידי גורמים שאינם בשליטתם".
המונח משמש לרוב בריאתנים לתאר תמיכה או דבקות בתאוריה מדעית של האבולוציה, שכיום היא קונצנזוס מדעי, כאשר נטען כי היא שוות ערך לדת חילונית. המונח משמש לעיתים נדירות בקהילה המדעית, שכן העמדה המדעית לגבי האבולוציה מקובלת על הרוב המכריע של המדענים. ביולוגיה אבולוציונית היא ברירת המחדל המדעית, ולכן ההנחה היא שמדענים או ביולוגים תומכים באבולוציוניזם אלא אם צוין אחרת במפורש. במחלוקת הבריאה-אבולוציה, בריאתנים מכנים לעיתים קרובות את אלה שמקבלים את תקפותה של הסינתזה האבולוציונית המודרנית "אבולוציונים" ואת התיאוריה עצמה "אבולוציוניזם".
שימוש טלאולוגי במונח במאה ה-19

לפני השימוש במונח "אבולוציה" (התפתחות) לתיאור אבולוציה ביולוגית, המונח שימש כדי להתייחס לכל רצף מסודר של אירועים שהתוצאה שלהם נובעת איכשהו מתחילתם. בחמש המהדורות הראשונות של הספר "מוצא המינים" השתמש צ'ארלס דרווין במילה "התפתח" (evolved) והמילה "אבולוציה" (evolution) נוספה רק במהדורה השישית בשנת 1872. לפני כן, בשנת 1862 הרברט ספנסר פיתח תיאוריה לפיה אורגניזמים שואפים להתפתח עקב "כוח מניע" פנימי (אורתוגנזה).
אדוארד ב' טיילור ולואיס ה' מורגן הנחילו את השימוש במונח "אבולוציה" באנתרופולוגיה, למרות שהם נטו להגדרה הקדם-ספנסריאנית הישנה יותר שעזרה לגבש את המושג של אבולוציה חד קווית (חברתית) אשר שימשה במהלך החלק המאוחר של מה שטריגר מכנה תקופת הסינתזה האנטיקוואריאנית-אימפריאלית (c1770-c1900). רק מאוחר יותר המונח אבולוציוניזם החל לשמש בתאוריה שכיום נשללה, לפיה האבולוציה מכילה מרכיב מכוון ולא בחירה של מוטציות על ידי מנגנון ברירה טבעית שגורר את הישרדות הכשירים ביותר.
שימוש מודרני על ידי בריאתנים

המונח "אבולוציה" נמצא בשימוש נרחב אך המונח "אבולוציוניזם" אינו משמש בקהילה המדעית כדי להתייחס לביולוגיה אבולוציונית מכיוון שהוא מיותר ואנכרוניסטי.
המונח נמצא בשימוש על ידי בריאתנים בדיון על מחלוקת הבריאה-אבולוציה. לדוגמה, "המכון לחקר הבריאה", משתמש בדרך כלל במילים "אבולוציוניזם" ו"אבולוציוניסט" כדי לתאר את הקונצנזוס של הזרם המרכזי במדע ושל המדענים המשתייכים אליו. הדבר מבוצע כדי לכלול את תפיסת האבולוציה בקטגוריה של 'דתות' יחד עם אתאיזם, פשיזם, הומניזם ואוקולטיזם, ובכך לרמוז שהנושא הוא עניין של אמונה דתית. קרן BioLogos, ארגון שמקדם את רעיון האבולוציה התיאיסטית, משתמש במונח "אבולוציוניזם" כדי לתאר את "השקפת העולם האתאיסטית שמקדמת את קבלת האבולוציה הביולוגית בשיח הציבורי". היא רואה בכך תת-קבוצה של מדענות. [דרוש מקור לא ראשוני]
ראו גם

דרוויניזם
אבולוציה כתאוריה וכעובדה
ראיות למוצא משותף
דרוויניזם חברתי
לקריאה נוספת

קרניירו, רוברט, "אבולוציוניזם באנתרופולוגיה תרבותית: היסטוריה ביקורתית", מסת"ב 0-8133-3766-6 (על היישום של רעיון זה לחקר האבולוציה החברתית)
סקירה של "מסכת ברידג'ווטר, ויליאם בקלנד", "הטיימס" יום שלישי, 15 בנובמבר 1836; עמוד 3; גיליון 16261; קול א' ("מחסל את תורת האבולוציה הספונטנית והמתקדמת של החיים, ותולדתה המרושעת, יד המקרה")
סקירה של "The Expression of the Emotions in Man and Animals" של צ'ארלס דרווין, "הטיימס", 13 בדצמבר 1872; עמוד 4; גיליון 27559; קול א' ("ה'אבולוציוניזם' היסודי שלו [של דרווין] נוטה לחסל..." )
רוס, מייקל. 2003. "האם אבולוציה היא דת חילונית?" Science 299:1523-1524 (המסקנה היא שביולוגיה אבולוציונית אינה דת בשום מובן, אך כמה ביולוגים אבולוציוניים, כגון אדוארד א' וילסון, כאזרחים המבקשים שהציבור יתמודד עם המציאות, הצהירו הצהרות כמו "אבולוציה היא מיתוס שמוכן כעת להשתלט על הנצרות").
הערות שוליים

1 2  Allen, R. T.; Allen, Robert W. (1994). Chambers encyclopedic English dictionary. Edinburgh: Chambers. p. 438. ISBN 978-0-550-11000-8. a widely held 19c belief that organisms were intrinsically bound to improve themselves, that changes were progressive, and that acquired characters could be transmitted genetically. The belief was also extended to cultures and societies, and to living organisms.
↑  Carneiro, Robert, L. (2003). Evolutionism in cultural anthropology : a critical history. Cambridge, MA: Westview Press. pp. 2–3. ISBN 978-0-8133-3766-1.
↑  Trigger, Bruce (1986) A History of Archeological Thought Cambridge University Press pg 290
↑  Ruse, Michael (במרץ 2003). "Perceptions in science: Is Evolution a Secular Religion? -- Ruse". Science: 299 (5612): 1523. נבדק ב-2008-12-05. A major complaint of the Creationists, those who are committed to a Genesis-based story of origins, is that evolution--and Darwinism in particular--is more than just a scientific theory. They object that too often evolution operates as a kind of secular religion, pushing norms and proposals for proper (or, in their opinion, improper) action. {{cite journal}}:  (עזרה)
↑  "Nearly all scientists (97%) say humans and other living things have evolved over time", Public Praises Science; Scientists Fault Public, Media (אורכב 08.11.2009 בארכיון Wayback Machine), Pew Research Center, 9 July 2009
1 2 3  Gough, J. B. (1983). "The Supposed Dichotomy between Creationism and Evolution". National Center for Science Education. נבדק ב-2009-09-24. "...to say a person is a scientist encompasses the fact that he or she is an evolutionist."
1 2  Carneiro, Robert L.(Léonard) (2003) Evolutionism in cultural anthropology: a critical history Westview Press pg 1-3
↑  Darwin, Charles (1986).  Burrow, JW (ed.). The Origin of Species (reprint of 1st ed.). Harmondsworth, Middlesex, England: Penguin Classics. p. 460. ISBN 978-0-14-043205-3. ...from so simple a beginning endless forms most beautiful and most wonderful have been, and are being, evolved (italics not in original)
↑  Trigger, Bruce (1986) A History of Archaeological Thought Cambridge University Press pg 102
↑  Linke, Steven (28 באוגוסט 1992). "A Visit to the ICR Museum". TalkOrigins Archive. נבדק ב-2008-12-05. In fact, true science supports the Biblical worldview... However, science does not support false religions (e.g. atheism, evolutionism, pantheism, humanism, etc.) {{cite web}}:  (עזרה)
↑  "How is BioLogos different from Evolutionism, Intelligent Design, and Creationism". The BioLogos Foundation. נבדק ב-2012-01-19. While BioLogos accepts evolution, it emphatically rejects evolutionism, the atheistic worldview that so often accompanies the acceptance of biological evolution in public discourse. Proponents of evolutionism believe every aspect of life will one day be explained with evolutionary theory. In this way it is a subset of scientism, the broader view that the only real truth is that which can be discovered by science. These positions are commonly held by materialists (also called philosophical naturalists) who deny the existence of the supernatural.
אופנסיבה D

| --- | --- |
 מדינה:  גרמניה 
 שם רשמי:  Partei Rechtsstaatlicher Offensive 
 מייסד:  רונלד שיל 
 תקופת הפעילות:  1 ביולי 2000 – 1 בספטמבר 2007 (7 שנים) 
 אידאולוגיות:  פופוליזם ימני, שמרנות 
 מיקום במפה הפוליטית:  ימין
 www.offensived.info
 
אופנסיבה D (בגרמנית: Offensive D - Partei Rechtsstaatlicher Offensive, "מפלגת האופנסיבה למען מדינת חוק") היא מפלגת שוליים גרמנית שפעלה בין השנים 2000–2007.
אופנסיבה D נוסדה בהמבורג בשנת 2000 ואף ישבה בממשלת מדינת המבורג בין השנים 2001 ו-2003. אף על פי שהמפלגה טוענת שלא ניתן לשייכה לשמאל או לימין, היא נתפסת כמפלגת מחאה הנוטה ימינה. היא תומכת בכלכלה ליברלית, הגברת ביטחון הפנים, צמצום ההגירה לגרמניה וביטול זכותם של פליטים למקלט מדיני בגרמניה; היא מתנגדת לכניסתה של טורקיה לאיחוד האירופי. בעבר ראתה עצמה המפלגה כ-"CDU של הצפון" (היות שבדרום גרמניה נמצא המעוז הראשי של ה-CDU). מאז 2004 רואה עצמה המפלגה כמממשת דרכו של הפוליטיקאי האוסטרי השנוי במחלוקת יורג היידר, ראש ממשלת קרינתיה.
בבחירות לפרלמנט של המבורג ב-2001 זכתה המפלגה להצלחה גדולה: כ-20% מהקולות. את המפלגה ייסד רונלד שיל (Ronald Schill), שופט בבית המשפט המחוזי בעיר. שיל נודע בעונשים הכבדים והמוגזמים לעיתים שנתן לעבריינים, והוא נהג לבקר את היד הרכה מדי לטעמו בה נהגו שופטים אחרים וממשלת המבורג.
לאחר הבחירות הוקמה קואליציה של אופנסיבה D, ה-FDP (המפלגה הליברלית הגרמנית) וה-CDU; שיל (ססמת הבחירות שלו הייתה "Ich will Schill", "אני רוצה את שיל", והוא התחייב להפחית את שיעור הפשע בהמבורג במחצית תוך 100 ימים) מונה לסגן ראש העיר ולשר הפנים. בתקופתו חלה ירידה מסוימת בפשע, אך הדעות חלוקות בנוגע לתרומתו של שיל לירידה. אחד מצעדיו הידועים היו החלפת המדים והניידות של משטרת המבורג מהצבע הירוק המקובל בכל גרמניה לכחול. שיל טען שהצבע הירוק נתפס בציבור כמגוחך ופוגע בתדמית המשטרה. הפרויקט מומן באמצעות תרומות של אנשים פרטיים וחברות, ולא מכספי משלם המסים. שיל תמך במשך כהונתו בלגליזציה של סמים קלים או לפחות באי-אכיפה.
ב-2002 חולל שיל סערה בגרמניה לאחר שנאם בבונדסטאג. בזמן זה סבלו מדינות מזרח גרמניה משיטפונות גדולים אשר השאירו אלפי אנשים ללא קורת גג. שיל הטיל ביקורת חריפה על התמודדות הממשלה עם מצב החירום, והביע מורת רוחו מכך שיותר כספים מועברים לקליטת מהגרים מאשר לדאגה לקורבנות השיטפון. "רק אב מתעלל מסוגל לתת לבנו לגווע בחדרו בעת שהוא מגיש כיבוד לאורחים", קרא שיל מעל לדוכן הנואמים. סגנית נשיא הבונדסטאג נאלצה לנתק את המיקרופון שלו לאחר שחרג מ-15 הדקות שהוקצבו לו ללא סיום נראה לעין.
ב-2003 הסתבך אחד ממקורביו של שיל, אשר עבד עמו במשרד הפנים, בפרשת שחיתות. ראש ממשלת המבורג, אולה פון בויסט התכוון לפטרו; לאחר מכן טען ששיל ניסה למנוע את הפיטורין באמצעות ניסיון סחיטה: שיל, כך פון בויסט, איים כי יחשוף שבין ראש הממשלה ובין שר המשפטים קיים קשר אהבים. פון בויסט פיטר את שניהם (לאחר זמן קצר חשף אביו של פון בויסט כי ראש הממשלה אכן הומוסקסואל; לאחר מכן יצא מן הארון גם שר המשפטים), פירק את הקואליציה והכריז על בחירות חדשות, בהן מפלגתו (ה-CDU) זכתה לרוב מוחלט בהמבורג.
שיל סולק מאופנסיבה D, הכריז על פרישה מהחיים הפוליטיים ועבר לגור בקובה. לאחר זמן קצר החליט לעמוד בראש מפלגת Pro DM, מפלגת שוליים הדוגלת בביטול מטבע האירו ובהחזרת המארק הגרמני. אופנסיבה D בהנהגתה החדשה הפכה לחסרת משמעות, ובבחירות הכלליות בגרמניה ב-2005 זכתה המפלגה ב-3,342 קולות בלבד - והייתה בכך למפלגה החלשה ביותר בגרמניה.
בספטמבר 2007 התפרקה המפלגה בשל תוצאות נמוכות בבחירות ובעיות פיננסיות.
אובה הון

אובה הון (בגרמנית: Uwe Hohn; נולד ב-16 ביולי 1962) הוא אתלט מזרח גרמני בעבר. הוא אלוף אירופה (אתונה 1982) ושיאן עולם (כידון ישן) בהטלת כידון. הוא האתלט היחידי בעולם שהצליח להטיל כידון למרחק של יותר מ-100 מטרים, בכידון הישן, שיא העולם שקבע עומד על 104.80 מטר.
ביוגרפיה

הון נולד בניאורופין, ברנדנבורג.